CELEX: 32020D1722
Language: et
Date: 2020-11-16 00:00:00
Title: Komisjoni otsus (EL) 2020/1722, 16. november 2020, ELi heitkogustega kauplemise süsteemis 2021. aastaks välja antavate liidu lubatud heitkoguse ühikute üldkoguse kohta (teatavaks tehtud numbri C(2020) 7704 all) (EMPs kohaldatav tekst)

18.11.2020   
               
               
                  ET
               
               
                  Euroopa Liidu Teataja
               
               
                  L 386/26
               
            
         KOMISJONI OTSUS (EL) 2020/1722,
         16. november 2020,
         ELi heitkogustega kauplemise süsteemis 2021. aastaks välja antavate liidu lubatud heitkoguse ühikute üldkoguse kohta
         
            
               (teatavaks tehtud numbri C(2020) 7704 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ, (1) eriti selle artikleid 9 ja 9a,
         ning arvestades järgmist:
         
                     (1)
                  
                  
                     Komisjoni otsusega 2010/634/EL (2) kehtestati liidu lubatud heitkoguse ühikute (LHÜde) üldkogus, mis anti direktiivi 2003/87/EÜ artikli 9 ja artikli 9a lõike 1 kohaselt välja 2013. aastaks enampakkumisel müümiseks või tasuta eraldamiseks. Selleks et võtta arvesse Horvaatia ühinemist liiduga, ELi heitkogustega kauplemise süsteemi (edaspidi „ELi HKS“) laiendamist EMP EFTA riikidele ning kättesaadavaks saanud lisateavet ja täpsemaid andmeid, muudeti komisjoni otsusega 2013/448/EL (3) vastavalt otsust 2010/634/EL, kehtestades 2013. aastaks liidu LHÜde üldkoguseks 2 084 301 856 LHÜd. Seda kogust pidi igal aastal vähendatama lineaarse vähendamisteguri 1,74 % võrra, et määrata kindlaks 2013. aastale järgnevatel kalendriaastatel välja antavate LHÜde üldkogus.
                  
               
                     (2)
                  
                  
                     Euroopa Parlamendi ja nõukogu direktiiviga (EL) 2018/410 (4) muudeti direktiivi 2003/87/EÜ, et alates 2021. aastast suurendada lineaarset vähendamistegurit 2,2 %ni ja niiviisi vähendada igal aastal liidus välja antavate LHÜde kogust 43 003 515 LHÜ võrra. Käesoleva otsusega 2021. aastaks ette nähtud liidu LHÜde kogust vähendatakse selle koguse võrra.
                  
               
                     (3)
                  
                  
                     1. veebruaril 2020 jõustus Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (5) (edaspidi „väljaastumisleping“). Väljaastumislepingu artikli 127 kohaselt kohaldatakse direktiivi 2003/87/EÜ Ühendkuningriigi suhtes ja Ühendkuningriigis kuni 31. detsembrini 2020, mil lõpeb väljaastumislepingu artiklis 126 kehtestatud üleminekuperiood. Lisaks kohaldatakse pärast üleminekuperioodi lõppu Iirimaad ja Põhja-Iirimaad käsitlevat väljaastumislepingu protokolli. Iirimaa ja Põhja-Iirimaa protokolli artikli 9 ja 4. lisa kohaselt jätkatakse direktiivi 2003/87/EÜ kohaldamist Ühendkuningriigi suhtes ja Ühendkuningriigis seoses elektrienergia tootmisega Põhja-Iirimaal. Sellest tulenevalt kohaldatakse Põhja-Iirimaa elektrienergiatootmisest pärit heitkoguste suhtes pärast üleminekuperioodi lõppu jätkuvalt HKSi direktiivi.
                  
               
                     (4)
                  
                  
                     Seepärast tuleks liidu 2021. aasta LHÜde üldkogus arvutada praeguste liikmesriikide poolt nende riiklike eralduskavade kohaselt aastatel 2008–2012 välja antud LHÜde keskmise aastakoguse põhjal (6) ning sellise LHÜde keskmise aastakoguse põhjal, mis Põhja-Iirimaa käitiste elektrienergiatootmisest tulenevalt eraldati aastatel 2008–2012. Kuna üks asjaomane Põhja-Iirimaa käitis tootis arvestusperioodil nii elektri- kui ka soojusenergiat, määratakse selle käitise elektrienergiatootmisest tulenevalt eraldatav LHÜde keskmine aastakogus kindlaks nii, et soojuse tootmisest tulenevad heitkogused arvatakse maha, kasutades tasuta eraldatavate LHÜde arvu kindlaksmääramiseks kasutatavat soojuspõhist võrdlusalust.
                  
               
                     (5)
                  
                  
                     Lisaks tuleks direktiivi 2003/87/EÜ artikli 9a, eelkõige selle lõigete 1 ja 4 kohaselt võtta liidu 2021. aasta LHÜde üldkoguse kindlaksmääramisel arvesse uusimaid teaduslikke andmeid kasvuhoonegaaside globaalse soojendamise potentsiaali kohta ning Horvaatia, Prantsusmaa, Saksamaa, Itaalia, Sloveenia, Hispaania, Portugali ja Islandi poolt väikeste käitiste väljaarvamist ELi HKSist vastavalt direktiivi 2003/87/EÜ artiklile 27.
                  
               
                     (6)
                  
                  
                     Sellest tulenevalt peaks direktiivi 2003/87/EÜ artiklis 9 osutatud liidu LHÜde üldkogus olema 2021. aastal 1 571 583 007 LHÜd,
                  
               ON VASTU VÕTNUD KÄESOLEVA OTSUSE:
         
            Artikkel 1
            2021. aastal on direktiivi 2003/87/EÜ artiklis 9 osutatud liidu LHÜde üldkogus 1 571 583 007 LHÜd.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 16. november 2020
            
               
                  Komisjoni nimel
               
               
                  juhtiv asepresident
               
               Frans TIMMERMANS
            
         
         
            (1)  ELT L 275, 25.10.2003, lk 32.
         
            (2)  Komisjoni 22. oktoobri 2010. aasta otsus 2010/634/EL, millega kohandatakse Euroopa Liidu heitkogustega kauplemise süsteemi kohaselt 2013. aastaks välja antud liidu saastekvootide üldkogust ja tühistatakse otsus 2010/384/EL (ELT L 279, 23.10.2010, lk 34).
         
            (3)  Komisjoni 5. septembri 2013. aasta otsus 2013/448/EL, milles käsitletakse riiklikke rakendusmeetmeid kasvuhoonegaaside lubatud heitkoguse ühikute tasuta eraldamiseks üleminekuperioodil kooskõlas Euroopa Parlamendi ja nõukogu direktiivi 2003/87/EÜ artikli 11 lõikega 3 (ELT L 240, 7.9.2013, lk 27).
         
            (4)  Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).
         
            (5)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT L 29, 31.1.2020, lk 7).
         
            (6)  Kuna 1. juulil 2013 ühines liiduga Horvaatia, arvutati liidu LHÜde üldkogus seoses Horvaatia ühinemisega vastavalt Horvaatia Vabariigi ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva akti III lisa punktile 8 (ELT L 112, 24.4.2012, lk 21).